પૌરાણિક કથા મુજબ તિથિની વધઘટને કારણે દર ત્રણ વર્ષે બાદ એક નવો મહિનો ઉદભવે છે જેમાં સૂર્ય કોઈ રાશિથી સંક્રાંતિ કરતો નથી. તેથી સદીઓ પહેલા તે માસ ‘મળ માસ’ કહેવાતો. લોકો આ માસની અવગણના કરતા અને લોકો આ મહિનો પૂરો થવાની રાહ જોતા. જેથી આ અધિક માસ વૈકુંઠમાં નારાયણ ભગવાન પાસે ગયા અને પોતાની ગણના ‘મળ માસ’ તરીકે દૂર થાય તેવી માંગણી કરી. પ્રભુને દયા આવી અને જણાવ્યું કે દ્વાપર યુગમાં મારા કૃષ્ણાવતાર વખતે મળજે. ભગવાનનાં કૃષ્ણાવતાર વખતે અધિક માસ પ્રભુને મળ્યા અને તેમની સ્તુતિ કરતા કહ્યું આપ પૂર્ણ પુરુષોત્તમ છો મને બચાવો. પ્રભુએ તેમની વિનંતી સાંભળીને કહ્યુ હું પૂર્ણ પુરુષોત્તમ છું તેથી તમને મારું નામ આપું છું. આ મહિના દરમિયાન ભલે શુભ કાર્ય નહિ થાય પરંતુ મારી ભક્તિ અને અનુષ્ઠાન પુણ્ય કાર્ય ભક્તોને અનેકગણું પુણ્ય ફળ આપશે. આમ અધિક માસ પવિત્ર અને અનેકગણું પુણ્ય આપનાર પુરુષોત્તમ માસ તરીકે ઓળખાયા.